All Blacks wil geen kanse voor Bokke waagDis nie aldag dat die All Blacks-rugbyspan met die rug teen die muur is nie, of so kom dit altans voor. Dit is waarskynlik die grootste rede waarom die afrigter, Steve Hansen, nie wil waag nie wanneer die All Blacks aanstaande Saterdag sy voorlaaste wedstryd in vanjaar se Rugbykampioenskap teen Argentinië in Buenos Aires en die week daarna teen Suid-Afrika op Loftus Versfeld speel. Die kaarte is verlede Saterdag in Wellington vir die All Blacks deurmekaar gekrap toe die Bokke hulle met 36-34 geklop het. Die All Blacks (16 punte) is steeds in die binnebaan om weer die reeks te wen, maar hulle sal een van hul twee oorblywende wedstryde moet wen om seker te maak hulle word vanjaar (weer) as kampioen gekroon. Hansen het verlede jaar, toe die All Blacks reeds die reeks in die sakkie gehad het, ŉ hele paar sleutelspelers soos Brodie Retallick, Sam Whitelock en Sam Cane teen die Poemas laat rus voordat hulle die Springbokke op Nuweland aangedurf het. Die All Blacks het die Poemas steeds met 36-15 geklop, maar ŉ veel gedugter Argentynse span wag nou op hulle. Dan moet hulle die lang reis (vlugflouheid en tydverskil) na Suid-Afrika aandurf waar ŉ selfversekerde Springbokspan in ŉ volgepakte Loftus Versveld op ’n sweetwarm Hoëveldse agtermiddag op hulle wag. Dis hoekom net die kaptein, Kieran Read, ŉ blaaskans teen die Poemas kry, want Hansen wil teen elke prys voorkom dat die agterdeur vir die Bokke (10 punte) oopgehou word om uit te glip, mits hulle natuurlik die Wallabies in Port Elizabeth sou klop. Die All Blacks het verlede jaar op Nuweland met 25-24 teen die Bokke deurgeskraap nadat hulle die Poemas die vorige week aangedurf het. Ai, wat net een oorwinning (of is dit nou ŉ neerlaag?) kan doen! Die All Blacks se toergroep ‒ Voorspelers: Liam Coltman, Nathan Harris, Codie Taylor, Owen Franks, Tim Perry, Angus Ta’avao, Karl Tu’inukuafe, Ofa Tu’ungafasi, Scott Barrett, Patrick Tuipulotu, Sam Whitelock, Sam Cane, Vaea Fifita, Shannon Frizell, Jackson Hemopo, Kieran Read (nie beskikbaar vir die Argentynse toets nie), Ardie Savea, Luke Whitelock. Agterspelers: TJ Perenara, Aaron Smith, Te Toiroa Tahuriorangi, Beauden Barrett, Damian McKenzie, Richie Mo’unga, Ryan Crotty, Jack Goodhue, Anton Lienert-Brown, Sonny Bill Williams, Jordie Barrett, Rieko Ioane, Nehe Milner-Skudder, Waisake Naholo, Ben Smith.